KIRJALLINEN KYSYMYS E-1745/02 esittäjä(t): Camilo Nogueira Román (Verts/ALE) komissiolle. Laivanvarustajien ja merimiesten järjestöjen osallistuminen yhteisen kalastuspolitiikan uudistuksesta käytävään keskusteluun.



Virallinen lehti nro 309 E , 12/12/2002 s. 0158 - 0159



KIRJALLINEN KYSYMYS E-1745/02 esittäjä(t): Camilo Nogueira Román (Verts/ALE) komissiolle (19. kesäkuuta 2002) Aihe: Laivanvarustajien ja merimiesten järjestöjen osallistuminen yhteisen kalastuspolitiikan uudistuksesta käytävään keskusteluun Miten komissio aikoo käytännössä toteuttaa sen, että nämä järjestöt voivat osallistua YKP:n uudistuksesta käytävään keskusteluun esittääkseen kantansa kalavarojen tilasta ja uudistuksesta aiheutuvista sosiaalisista ja taloudellisista ongelmista sekä uudistuksen lopullisesta sisällöstä? Franz Fischlerin komission puolesta antama vastaus (11. heinäkuuta 2002) Ennen yhteisen kalastuspolitiikan (YKP) uudistusehdotusten hyväksymistä komissio oli aloittanut laajan kuulemismenettelyn, johon laivanvarustajat ja merimiesten järjestöt osallistuivat aktiivisesti. Sidosryhmien tarjoama panos hyödytti komissiota suuresti sen valmistellessa YKP:n uudistusta koskevia ehdotuksiaan. Komissio haluaakin nyt varmistaa, että sidosryhmät osallistuvat keskusteluun neuvoa-antavan kalatalous- ja vesiviljelykomitean sekä sosiaalisen vuoropuhelun komitean välityksellä. Molemmat komiteat ovat komission perustamia. Niistä ensimmäistä kuullaan kaikissa yhteiseen kalastuspolitiikkaan liittyvissä kysymyksissä ja toista työmarkkinaosapuolten välisen vuoropuhelun mahdollistamiseksi Euroopan tasolla. Komissio on lisäksi sitoutunut harjoittamaan tiedotustoimintaa, jonka tavoitteena on selittää uudistusta ja keskustella alan toimijoiden kanssa kaikissa jäsenvaltioissa. Kyseinen aloite käynnistettiin heti komission hyväksyttyä uudistusehdotusten ensimmäisen paketin, ja se pitää sisällään sekä maatalous- ja kalastuskomissaarin että kalastusasioiden pääosaston virkamiehistä (lähinnä johtajista ja yksikönpäälliköistä) koostuvan niin kutsutun sinisen ryhmän vierailuja jäsenvaltioihin. Tämä tiedotusaloite perustuu ajatukseen, jonka mukaan komission ehdotukset on voitava esittää henkilökohtaisissa tapaamisissa alan edustajien kanssa, jolloin on mahdollista keskustella ehdotuksen eri osista ja kuulla teollisuudenalan huolenaiheita uudistuksen suhteen. Maatalous- ja kalastuskomissaari on vieraillut näissä merkeissä jo kolmessa jäsenvaltiossa ja käy vuoden 2002 toisella puoliskolla vielä eräissä muissa jäsenvaltioissa. Sininen ryhmä osallistuu kalastusalan kokouksiin. Se on tähän mennessä ollut mukana yli kymmenessä jäsenvaltioissa järjestetyssä tapahtumassa ja aikoo osallistua vielä moniin muihin tilaisuuksiin. Tulevina kuukausina järjestetään niin ikään merkittävä määrä muita sinisen ryhmän kokouksia, joissa on tarkoitus käsitellä monia jäsenvaltioiden kalastuksesta riippuvaisia alueita ja selittää seuraavia uudistusehdotuksia, jotka komissio esittää vuoden 2002 jälkipuoliskolla ja vuonna 2003. Keskusteluissa käsitellään myös alueellisten neuvoa-antavien toimikuntien perustamista keinona ottaa sidosryhmät entistä tiiviimmin mukaan alueellisen ja paikallisen tason resurssien hallintaan.